पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना की दहशत बढ़ने के साथ ही इसे लेकर लोगों की ऑनलाइन सर्च काफी बढ़ गई है। लोग दवाई, वैक्सीनेशन, ऑक्सीजन से लेकर दूसरी कई अन्य जानकारियां भी ऑनलाइन सर्च करने लगे हैं, लेकिन साइबर क्रिमिनल्स लोगों की मजबूरी का फायदा उठाने से बाज नहीं आ रहे हैं।
कभी वैक्सीनेशन के नाम पर तो कभी कोरोना से संबंधित दवाई दिलाने के नाम पर लोगों को ठग रहे हैं। इसके लिए ठग इन दिनों स्क्रीन शेयरिंग एप एनीडेस्क, टीम व्यूअर, क्विक सपोर्ट, एयरड्रॉयड आदि का इस्तेमाल कर रहे हैं।
वर्क फ्रॉम होम के चलते कई लोग इन स्क्रीन शेयरिंग एप का इस्तेमाल कर रहे हैं। अगर कोई आपको लिंक या फिर अन्य माध्यम से इन एप्स को मोबाइल में डाउनलोड करने को कहता है, तो ऐसा बिल्कुल भी न करें। नहीं तो अकाउंट से सारा पैसा खाली हो जाएगा।
ऐसे की जाती है ठगी
साइबर ठग झांसा देकर लोगों से फोन में स्क्रीन शेयरिंग एप डाउनलोड कराते हैं। ऐसा करके पीड़ित अपनी पूरी मोबाइल स्क्रीन अज्ञात स्कैमर के साथ साझा कर देते हैं। यहां स्कैमर पीड़ित के फोन की स्क्रीन को रिकॉर्ड कर लेता है, जिसमें यूपीआई लॉगइन और ओटीपी भी शामिल होते हैं।
रिमोट डेस्कटॉप एप्लीकेशन मैलवेयर नहीं है। आईटी प्रोफेशनल के लिए यह उपयोगी होता है। इससे दूर के डिवाइस को मॉनिटर किया जा सकता है, लेकिन ठग इन एप्स की मदद से फ्रॉड करते हैं।
किसी अजनबी के कहने पर इन एप्स को इंस्टॉल न करें, साइबर ठग आपके फोन में दर्ज सूचनाएं चुरा सकते हैं
टीम व्यूअर क्विक सपोर्ट
आमतौर पर इसका इस्तेमाल आईटी मैनेजर फोन और पीसी को रिमोटली कंट्रोल करने के लिए करते हैं। लेकिन अगर आप नहीं जानते हैं कि यह कैसे कार्य करता है, तो इसे डाउनलोड न करें। इसका इस्तेमाल स्कैमर बैंक लॉगइन डिटेल व ओटीपी चोरी के लिए करते हैं। स्कैमर को दूर से ही चैट, फाइल ट्रांसफर, रियल टाइम स्क्रीन शॉट, डिवाइस इंफॉर्मेशन मिल जाती है।
एनीडेस्क
आमतौर पर इस सॉफ्टवेयर का इस्तेमाल सभी प्रोग्राम्स, डॉक्यूमेंट्स, फाइल आदि को रिमोटली एक्सेस करने के लिए किया जाता है, लेकिन इसका इस्तेमाल कुछ लोग गलत कार्यों के लिए करने लगे हैं। इस एप से ठग आपके मोबाइल को एक्सेस कर लेता है और बैंकिंग डाटा समेत अन्य जानकारी चुरा सकता है।
एयरड्रॉयड
मोबाइल मैनेजमेंट सुइट के हिसाब से यह उपयोगी सॉफ्टवेयर है। यह यूजर को रिमोट एक्सेस की सुविधा देता है, जिसका फायदा अक्सर स्कैमर उठाते हैं। इससे एंड्रॉयड डिवाइस पर रिमोटली पूरी तरह से एक्सेस मिल जाता है। यह स्क्रीन मिररिंग की सुविधा भी देता है। इसकी खास बात यह है कि यह मिररिंग की तर्ज पर काम करता है यानी कि एक डिवाइस में हो रहे किसी भी एप या डाटा में फेरबदल को दूसरे मोबाइल पर देखा जा सकता है। इसके जरिए शातिर ठग अकाउंट में सेंध लगा सकते हैं।
एयरमिरर
यह स्क्रीन मिररिंग और रिमोट कैमरा सॉफ्टवेयर है। वन-वे ऑडियो की सुविधा है यानी डिवाइस के आसपास की आवाज को सुना जा सकता है। इसकी मदद से एक एंड्रॉयड फोन से दूसरे एंड्रॉयड फोन को कंट्रोल किया जा सकता है। इससे सीधे डिवाइस को कंट्रोल किया जा सकता है। स्क्रीन मिररिंग फीचर की वजह से रिमोट डिवाइस को रियल-टाइम में देख सकते हैं।
स्प्लैशटॉप पर्सनल
यह रिमोट डेस्कटॉप एप्लीकेशन है। एंड्रॉयड फोन और टेबलेट की मदद से विंडोज और मैक कंप्यूटर को कंट्रोल किया जा सकता है। स्प्लैशटॉप पर्सनल की मदद से पूरे डिवाइस को कंट्रोल लिया जा सकता है। यह सभी एप्लीकेशंस, डॉक्यूमेंट्स, ईमेल, फुल ब्राउजर, प्लैश, जावा सपोर्ट और गेम्स का एक्सेस देता है।
बचाव : डाउनलोड से पहले एप की उपयोगिता जान लें
किसी अनजान के कहने पर कोई भी रिमोट एक्सेस मोबाइल एप डाउनलोड न करें। एप डाउनलोड करने से पहले उसकी उपयोगिता की जानकारी प्राप्त कर लें। अपने बैंक, डेबिट-क्रेडिट कार्ड, ई-वॉलेट की जानकारी एवं मोबाइल पर आने वाले वन टाइम पासवर्ड या वेरीफिकेशन कोड को किसी से शेयर करने से बचें। स्कैमर कई बार फिशिंग ईमेल, टेक्स्ट या फिर इंटरनेट मीडिया के जरिए नकली क्यूआर कोड भेजते हैं। जिसे स्कैन करने पर ओरिजनल की तरह दिखने वाले पेज पर निर्देशित किया जाता है। पीड़ित को पर्सनल आइडेंटिफिएबल इंफॉर्मेशन दर्ज करने के लिए कहा जाता है। यहां से आपकी डिटेल चोरी हो सकती है।
डिवाइस को सिक्योरिटी सॉफ्टवेयर से अपडेट रखें। किसी भी गतिविधि पर संदेह है, तो तुरंत बैंक से संपर्क करें और लॉगइन क्रेडेंशियल बदल दें। आपके साथ साइबर घटना हो जाती है, तो राष्ट्रीय साइबर क्राइम रिपोर्टिंग पोर्टल पर भी शिकायत दर्ज करा सकते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva hne_Deva hin_Deva kas_Deva hin_Deva bho_Deva hin_Deva kas_Deva hin_Deva bho_Deva hin_Deva hin_Deva zho_Hant eng_Latn